宗徒亞适烏公書

第一章

一天主吾主伊伊穌斯合利爾斯托斯僕亞适烏、問散處十二支派安、 二諸弟兄陷試諸艱時、宜深喜受之、 三存想試爾信之艱難、能生忍、 四惟忍力宜全顯、使爾盈備無缺、 五爾中智慧不足者、宜求徑賜衆不汝瑕疵之天主、則必賜所求、 六惟恃信毫毋疑而祈、蓋疑者譬海浪風吹、倏湧倏碎、 七如此者、毋望有何得於主、 八貳心人所行路弗篤、 九弟兄卑微者、以陟升自詡、 十富勢者、以居下為榮、因其譬草花、不免彫謝、 十一日出曝之、草枯花落、其美亡、富者紛營消敗亦如是、 十二受試諸艱、能忍者實福、以歷試後、必得戴常生冠、係主許愛己者、 十三凡陷誘時、毋言為主引、蓋天主自弗被誘、亦弗引人陷誘、 十四夫人被誘、無不為己慾所徇所餌而然、 十五慾結胎生罪惡、罪惡成生死亡、 十六我篤愛之弟兄、愼毋自欺、 十七凡美善施、全備賞、均由上降、係昭明之父所錫、彼實毫不爽、無遷移影、 十八彼情甘且以眞實聖言生我、致我於彼所造中、為薦新物、 十九是以凡我篤愛之弟兄、宜速於聽、遲於言、緩於忿、 二十蓋人忿怒必弗依天主義理行、 二一宜祛汚穢及餘惡、以謙領納所栽培聖言、能救爾靈者、 二二且務實踐聖言、不第聞而自欺、 二三蓋聞而弗行者、譬鏡鑒面、 二四旣鑒甫離、遂忘其形容若何、 二五惟能詳察完善、並函自主張道、且堅持之、非若聞而忘者、乃若遵而行者、所行皆進福、 二六爾中自揣虔恭、而不能捫厥舌、則心乃自欺、其虔恭亦必不實、 二七其天主父前純淨無疵之虔恭、乃在眷顧孤寡於患難閒、且處世自守無玷、

第二章

一吾弟兄、爾信榮光之吾主伊伊穌斯合利爾斯托斯、不宜參以貌取、 二如有人指鐶金、服華美、入爾公所、亦有貧者、衣敗絮並入、 三爾乃顧美服者曰、爾稱居此位、語貧者曰、爾宜旁立、或坐我足下、 四豈非自分畛域、效惡有司聽斷、 五可愛之弟兄、請聽我言、天主豈非選此世貧乏、俾富於信、嗣所許愛主者之天國、 六爾反輕貧乏、挾制爾、拘曳爾至公庭、詎非富者、 七辱慢爾所著美名、亦非伊乎、 八若爾能行王道、卽聖經所載云、愛相近如己、是行實善、 九如以貌取人、則不免獲罪、且與道為反悖、 十因守全法而犯一誡者、無異犯衆誡、 十一蓋戒毋行淫者、又戒毋殺人、爾雖無淫行、而殺人亦為悖法、 十二爾所言所行、宜肖將被鞫恃自主張道者、 十三因弗矜恤人者、被鞫時亦弗見矜恤、蓋審判時矜恤致勝、 十四弟兄乎、人謂有信而無行、奚益、信豈能救之、 十五設弟兄姊妹、衣食匱乏、 十六爾中或謂之安然往、願爾得溫飽、而不予彼躬所需、奚益、 十七信亦然、無行實、乃死物、 十八蓋或問曰、爾有信、吾有行、試以爾舍行之信、明示我、而我之信、能以行明示爾、 十九爾信天主惟一、甚善、而魔亦信之、且戰慄、 二十虛誕人乎、舍行之信係死物、其理爾欲明否、 二一昔吾祖阿烏拉爾阿木獻其子伊薩阿克置祭臺、非以行表己義乎、二二豈不見其信襄助伊行、而行實致信全備、 二三乃應經云、阿烏拉爾阿木誠信主、此卽為其義、且稱為主良友、 二四由是、豈不見人得表白、以實行、非獨以信、 二五昔有妓名拉爾阿烏、曾納偵使、示之他途歸、非以行明其義乎、 二六如身無靈則尸、舍行之信、亦為死物、

第三章

一吾弟兄、毋多人為師、應知為師被鞫尤嚴、 二因吾儕各屢蹈愆、言而無愆者、是為德備、伊亦能攝全體、 三試觀我置勒馬口使馴、因之制其全體、 四彼海舟體雖巨、遇狂風鼓盪、小舵得運轉之、任舟子意向、 五舌亦然、體雖小、行則多、試看微火、能然物、何其多、 六舌卽火、為諸不義府、其於百體中亦然、且汚染全身、及然人一生周至、而自見然、由耶格恩那起、 七蓋禽獸昆蟲鱗介、皆能受制於人、且有已制伏者、 八惟舌人莫能制、乃為不可制之惡、充滿酖毒、 九讚揚天主我父以此舌、而詛詈造似主之人亦以此舌、 十夫讚揚詛詈、均由一口出、弟兄乎、不宜如是、 十一由一泉之源、兼出甘苦能乎、 十二試思無花果樹、能生青果乎、蒲萄枝、能生無花果乎、又鹹泉不能出淡水、 十三爾中睿智遠識者、可用善行及智慧之溫柔、彰明之、 十四儻爾心懷苦嫉忿爭、則毋自矜、亦毋妄稱眞實、 十五此智慧非由上降、實屬地、屬血氣、屬魔、 十六蓋媢嫉忿爭所在、其作亂及諸惡必偕、 十七若由上降之智慧、必本首廉潔、次和平、與溫柔、喜規勸、滿矜恤、及諸善果、不偏視、不偽善、 十八夫義德果、安種於守和平心、

第四章

一爾中戰鬬分爭何自來、非自百體內私慾攻而生乎、 二夫欲而不得、縱使殺戮嫉妬、亦終不能獲、戰鬬不睦、而亦不獲、因其弗求、 三求而仍不獲、因所求非為行善、特為濟己私、 四圖淫亂之男女、豈不知徇世情、實乃疾恨天主之心、是以徇世者、必為主仇、 五經載云、寓我躬之神、愛重至猜、爾思豈空言、 六然賜恩亦尤大、故曰、驕泰者、天主違拗之、轉賞恩予謙遜者、 七是以宜服天主拗魔、而魔自遁、 八心親天主、主亦親爾、負罪者淨爾手、貳心者聖爾心、 九宜自苦與哀且泣、爾笑習易以哭、爾樂習易以憂、 十主前自卑、主將升舉爾、 十一弟兄乎、毋相毁謗、其謗及議弟兄者、實謗議法律、爾若謗議法律、則非遵法律人、乃為判法官、 十二立法及審判之主惟一、彼能救能滅、爾為誰、敢議他人、 十三爾恆曰、或卽日、或明日、將往某邑、客畱一載、貿易獲利、 十四而殊不知明日事為何如、請聽我言、爾命伊何、猶熱氣暫聚立散、 十五宜易云、若主悅、及我得生、則願依某某行、 十六然爾由自矜以自衒、凡如此衒、卽為惡、 十七是故凡能為善而不為卽為罪、

第五章

一為富者應號泣將及爾之災、 二爾財物朽壞、衣服蠧傷、 三爾金銀銹黯、且其銹黯、將為爾質證、及囓爾身如火然、蓋爾所積、實為末期、 四視爾不予穫田傭值之籲呼、及傭人哭聲、咸升至主薩瓦沃福耳中、 五爾處世喜宴樂縱逸慾、肥腯乃心、如備屠割、 六爾誣擬且殺義人、係不違爾者、 七至爾弟兄、宜忍耐、俟主還來視彼農人、俟地還嘉榖、且忍俟霖雨、及時與愆期、 八爾亦當以如此忍、堅爾心、因主復來伊邇、 九弟兄等、愼毋相慍、以免鞫擬、蓋聽斷者及門、 十吾弟兄、以因主名傳諭之諸先知、恆忍與處苦難表而是則是傚、 十一昔能忍者、我等以為有福、爾曾聞伊沃烏之忍、且見主如何終之、蓋主至慈至仁、 十二我弟兄、至要者乃毋發誓、毋指天與地與他端而誓、惟出言是則是非則非恐致審擬、 十三爾中有處苦難者宜祈禱、逢逸樂者宜歌聖詠、 十四爾中有遘重疾者、宜請教會長老、近伊代為祈禱、且因主名以油傅之、 十五信而祈、可瘳厥疾、主且起之、卽素有罪過、亦蒙矜宥、 十六宜彼此認己過、互代祈禱、以得疾愈、蓋義者勤求、厥力乃鉅、 十七伊利亞與我儕有同情、先以不雨為祈、果旱三載有半、 十八復祈、而天降甘霖、地遂滋生果榖、 十九弟兄乎、設爾中有人離眞實、而有使之歸正者、 二十宜知彼使罪人去邪反正、是救一靈於死、且將蓋多愆、